Irak / Diyala, Khalisin piirikunta, turvallisuustilanne, aluehallinta ja paluuolosuhteet

Iraq / Diyala, Khalis district, security situation, territorial control and return condition

**Kysymykset**

1. Mikä on Khalisin piirikunnan asukasmäärä ja etninen jakauma?
2. Mikä on piirikunnan ajankohtainen aluehallinta? Millaisia militioita piirikunnassa toimii? Onko ISISillä toimintaa piirikunnassa?
3. Mikä on piirikunnan turvallisuustilanne?
4. Millaiset ovat piirikunnan paluuolosuhteet? Onko piirikunnassa raportoitu paluiden estämisiä?

***Questions***

1. What is the population and ethnic distribution Khalis district?
2. Who controls Khalis district currently? What kind of armed groups/ militias operate in the district? Is the Islamic State (ISIS) active in the district?
3. What is the security situation of Khalis district?
4. What are the return conditions in Khalis district? Have returns been obstructed?

**1. Mikä on Khalisin piirikunnan asukasmäärä ja etninen jakauma?**

Diyalan läänin piirikunnat ja niiden arvioidut väkiluvut olivat EASOn helmikuussa 2019 ilmestyneen raportin mukaan seuraavat: Baquba 567 913, Khalis 332 741, Muqdadiya 241 517, Khanaqin 233 362, Baladrooz 140 281 ja Kifri 100 670.[[1]](#footnote-1)

Khalisin piirikunnan etnisestä jakaumasta ei löytynyt tässä vaiheessa käytössä olleista lähteistä tarkkaa tietoa. Läänissä on sekä sunni- että shiia-arabien heimoja.[[2]](#footnote-2) Khalisin piirikunnan pääkaupunki on Khalis. Shiia-arabit ovat enemmistönä Khalisin kaupungissa[[3]](#footnote-3), ja sunniarabit vähemmistönä. Khalisin kaupungissa asuu vähemmistönä myös ainakin sunni- ja shiiakurdeja. Sunniarabit ovat enemmistönä Khalisin kaupunkia ympäröivissä kunnissa.[[4]](#footnote-4)

**2. Mikä on piirikunnan ajankohtainen aluehallinta? Millaisia militioita piirikunnassa toimii?**  **Onko ISISillä toimintaa piirikunnassa?**

* Iran-mieliset Hashd al-Shaabin militiat – Badrin organisaation asema Diyalan läänissä olennainen

LSE-yliopiston[[5]](#footnote-5) tutkijoiden tekemän, suureksi osaksi paikallisten haastatteluihin perustuvan tutkimuksen (2019) mukaan Iranin tukema Badrin organisaatio kontrolloi lähes täysin Diyalanläänin hallintoa ja turvallisuuskoneistoa. Badrin organisaatio hallitsee pääsyä poliittiselle areenalle ja muut poliittiset toimijat voivat tulla tälle areenalle vain tekemällä kaupallisia tai poliittisia sopimuksia Badrin organisaation kanssa. Kontrollin keskus on asteittain siirtynyt kohti Badrin organisaation kontrolloimaa lääninneuvostoa ja siihen kytköksissä olevia aseellisia ryhmiä. Badrin organisaatiolla on pitkä historia Diyalan läänissä toimivien Irakin joukkojen hallitsemisessa. Paikallis- ja federaatiopoliisin ja turvallisuusjoukkojen ylimmät komentajat ovat Badrin organisaation jäseniä ja kannattajia, ja armeijan paikallinen johto on kytköksissä Badrin organisaatioon.[[6]](#footnote-6)

LSE:n tutkijoiden mukaan Badrin organisaatio voi harjoittaa rajoittamatonta väkivaltaa Diyalan läänin sunniarabeja kohtaan ilman rangaistuksia, koska paikallis- ja federaatiopoliisien paikalliset joukot toimivat Badrin organisaation asettamien rajojen puitteissa. Korkean tason komentajat ja enemmistö poliiseista Diyalassa on sitoutettu Badrin organisaatioon – he ovat Badrin organisaatiolle "velkaa" asemastaan hallinnossa tai esimerkiksi julkisella tai yksityisellä sektorilla tehdystä kaupallisesta sopimuksesta. Lähes 90 % kaupungin- ja kunnanjohtajista ja keskeisimmistä virastoista on Badrin organisaatiolle uskollisia. Koska organisaatio kontrolloi paikallista hallintoa, valtion rahoittamat projektit allokoidaan suureksi osaksi Badrin organisaatioon liitoksissa oleville yrityksille ja henkilöille. Badrin organisaatio on mukana laillisessa ja laittomassa, rajan yli Iraniin sekä Irakin Kurdistaniin suuntautuvassa kaupankäynnissä ja salakuljetuksessa. Iranin hallinto katsoo Diyalan läänin kuuluvan etupiiriinsä ja on sen vuoksi varmistanut, että lääni pysyy sen Irakissa olevien liittolaistensa (mm. Badrin organisaatio ja toinen shiiamilitia Asa'ib Ahl al-Haq, lyh. AAH) tiukassa kontrollissa.[[7]](#footnote-7) Badrin organisaatiolla on myös sotateollisuuteen liittyvää toimintaa Khalisin piirikunnassa.[[8]](#footnote-8)

Badrin organisaation vallasta Khalisin piirikunnassa kertoo muun muassa se, että Khalisin kaupungin shiialainen pormestari Uday al-Khadran on Badrin organisaation jäsen.[[9]](#footnote-9) Al-Khadran vetäytyi syyskuussa 2021 Irakin (lokakuussa 2021 pidettyjen) parlamenttivaalien ehdokkuudesta kannattaakseen Hashd al-Shaabiin kuuluvaa ehdokasta, jonka tausta on Badrin organisaatiossa ja Fatah-puolueessa.[[10]](#footnote-10)

Diyalan läänissä on toiminut viime vuosina Badrin organisaation ohella myös muita shiiamilitioita, kuten edellä mainittu Asaib Ahl al-Haq[[11]](#footnote-11) tai Hashd al-Shaabin 47. prikaati eli Saraya al-Difaa al-Shaabi[[12]](#footnote-12), joka on liitoksissa shiiamilitia Kata’ib Hezbollahiin[[13]](#footnote-13).

Shiiamilitiat tekevät myös turvallisuusoperaatioita Khalisin piirikunnan maastossa, esimerkiksi marraskuussa 2021 iranilainen uutistoimisto Mehr News Agency kertoi Hashd al-Shaabin Hamrinin ja Khalisin piirikunnan alueilla alkaneista operaatioista.[[14]](#footnote-14) Myös Badrin organisaation joukkoja operoi Khalisin piirikunnan maastossa. Esimerkiksi Badrin organisaation muodostama Hashd al-Shaabin 22. prikaati kertoi tuhonneensa ISISin piilopaikan Hawi al-Azimin Maytahin alueella 15.6.2022.[[15]](#footnote-15) Samana päivänä Badrin organisaatioon kytköksissä oleva, etnisistä turkmeeneista muodostettu Hashd al-Shaabin 16. prikaati purki löytämänsä tienvarsipommin Wadi al-Azimin alueella.[[16]](#footnote-16)

Khalisin piirikunnasta käsin militiat ovat iskeneet ajoittain myös läänin rajan ylitse. Esimerkiksi 10.6.2021 Khalisin piirikunnasta ammuttiin raketteja Baladin lentotukikohtaan Salah al-Dinin läänissä.[[17]](#footnote-17) Khalisin piirikunnan tienoilta ammuttiin raketteja Baladin lentotukikohtaan myös 17.3.2022.[[18]](#footnote-18) Irakin poliisi kertoi 18.3.2022 vahvistavansa Diyalan ja Salah al-Dinin läänien välisiä turvallisuustoimia raketti-iskun vuoksi.[[19]](#footnote-19)

Myös shiia-arabeja vastaan on kohdistunut väkivallantekoja Khalisin piirikunnassa, kuten autopommi-iskuja.[[20]](#footnote-20) Esimerkiksi lokakuussa 2015 uutisoitiin itsemurhapommi-iskusta piirikunnan pääkaupungin Khalisin kaupungin enemmistönä olevia shiioja vastaan.[[21]](#footnote-21)

* Irakin armeija

Khalisin piirikunnassa toimii myös Irakin armeijan yksiköitä. Alla on esitetty muutama esimerkki joukko-osastoista ja niiden toiminnasta. Elokuussa 2020 raportoitiin 5. divisioonan 18. prikaatin ja sotilastiedustelun ISISin vastaisesta etsintäoperaatiosta Khalisin alueella.[[22]](#footnote-22) Irakin armeijan 5. divisioona on kytköksissä Badrin organisaatioon.[[23]](#footnote-23) Elokuussa 2021 Irakin armeijan 1. divisioonan 2. prikaati tulitti ISISin asemia Hawi al-Azimin alueella kranaatinheittimillä.[[24]](#footnote-24) Syyskuussa 2021 ISIS teki hyökkäyksen armeijan tarkastuspistettä vastaan Azimin kaupungissa, jolloin viisi sotilasta sai surmansa ja ainakin yksi haavoittui.[[25]](#footnote-25) Irakin ilmavoimat tekivät iskun tuntemattomia taistelijoita vastaan Hawi Al Azimin Wadi Sabiatin alueella 2.2.2022.[[26]](#footnote-26) Irakin ilmavoimat ja Hashd al-Shaabin tykistö tulittivat kuutta ISIS-kohdetta Azimin alueella 23.4.2022.[[27]](#footnote-27)

* Poliisi ja erikoisjoukot

Khalisin piirikunnassa toimii myös erilaisia poliisi- ja erikoisjoukkoja. Tässä pari esimerkkiä uutisista. Terrorisminvastaiset joukot ja nopean toiminnan erikoisjoukot kahakoivat ISISin taistelijoiden kanssa Azimin alueella 25.1.2022. Uutisen mukaan viisi ISISin taistelijaa olisi saanut surmansa.[[28]](#footnote-28) ISISin taistelijat tuhosivat infrapunakameran poliisin asemissa Hibhibin alueella 5.6.2022.[[29]](#footnote-29)

* Heimomilitiat

Diyalan läänissä toimii myös paikallisia heimomilitioita kuten[[30]](#footnote-30) Hashd al-Shaabiin kuuluva Liwa Nida' Diyala[[31]](#footnote-31). Irak-tutkija Aymenn Jawad Al-Tamimi haastatteli militiaa syksyllä 2019, ja kuuli että vuonna 2015 perustettu Liwa Nida' Diyala koostui Juburi/ Izza -heimojen taistelijoista. Militia oli taistellut ainakin seuraavilla alueilla: Muqdadiyan pohjoispuolen Sharwainin[[32]](#footnote-32) alue, Buhriz ja Bani Sa’ad, Hamrin ja Qara Tepe, Safra, Udhaimin[[33]](#footnote-33) ja Kirkukin välinen tie. Militian mukaan se ei ollut liitoksissa Badrin organisaatioon, AAH:hon tai muuhun militiaan, vaan toimi Hashd al-Shaabin komission alaisuudessa. Militian edustaja kertoi sen tehtäväksi olevan alueellisen kontrollin ylläpitäminen, terrorismin torjuminen ja muiden turvallisuusorganisaatioiden auttaminen. Militian edustaja kertoi myös, ettei militia saanut riittävästi apua muilta turvallisuustoimijoilta.[[34]](#footnote-34)

Heimomilitiat joutuvat ajoittain ISISin iskujen kohteeksi. Esimerkiksi 31.12.2021 ISISin taistelijat tekivät väijytyksen Liwa Nida' Diyala -militialle Azimin kunnan Ayn Laylahin alueella. Yksi militian taistelija sai surmansa ja yksi haavoittui.[[35]](#footnote-35) ISISin taistelijat hyökkäsivät Liwa Nida' Diyalaa vastaan Mansouriyan kunnan Sherwinin (Sharween) alueen Sheikh Najmin kylässä 25.5.2022. Kaksi militian taistelijaa sai surmansa ja yksi haavoittui.[[36]](#footnote-36)

Liwa Nida' Diyalan tapaan heimomilitiat voivat toimia laajalla alueella. Esimerkiksi Diyalan läänin Khalisin ja Baladroozin piirikunnista lähetettiin heimojoukkoja vahvistukseksi Muqdadiyan piirikuntaan siellä tapahtuneen välikohtauksen jälkeen lokakuussa 2021.[[37]](#footnote-37) Heimomilitiat aiheuttavat myös turvallisuusongelmia. Esimerkiksi maaliskuussa 2021 tuntemattomat heimotaistelijat ammuskelivat kohti siviilitaloa Khalisin Bayadirin alueella. Välikohtauksessa väitettiin jaetun heimojen välistä ”oikeutta”. Turvallisuusjoukot ottivat kiinni kolme henkilöä.[[38]](#footnote-38)

**ISISin toiminnasta Khalisin piirikunnassa**

ISIS on ollut pitkään hyvin aktiivinen Khalisin piirikunnassa. Khalisin kaupungin pormestari Uday al-Khadran varoitti kesäkuussa 2021, että Diyalan ja Salah al-Dinin läänin raja-alueella (johon Khalisin piirikunta osittain kuuluu), muun muassa Mutaibijan, Mitahin, Sbe’atin, Albu Khalilin ja Albu Juma’an alueilla liikkui kymmeniä ISISin taistelijoita vapaasti koska alueella ei suoritettu tehokkaita turvallisuusoperaatioita. Hänen mukaansa turvallisuusjoukot tekivät näyttävän näköisiä operaatioita alueella vain terroristi-iskujen jälkeen. Pormestarin mukaan ISIS pyrki soluttamaan Azimin alueen koillispuolella olevat kylät ollakseen läsnä strategisella, Diyalan ja Kirkukin läänien välisellä tiellä.[[39]](#footnote-39) ISISin iskujen uhreiksi on voinut joutua etnisestä taustasta riippumatta kuka tahansa. Esimerkiksi 4.7.2021 ISISin taistelijat hyökkäsivät yöllä Hibhibin kunnassa Saif Saadin ja Qallan kyliin. He sieppasivat ja teloittivat kaksi arabia ja kolme kurdia. Kuudeskin henkilö siepattiin, mutta hänen kohtalostaan ei ollut tietoa.[[40]](#footnote-40)

ACLED-konfliktitietokannassa tammi-kesäkuussa 2022 listatuissa turvallisuusvälikohtauksissa (kategorioissa räjähdykset ja etäiskut, taistelut ja väkivalta siviilejä vastaan) Khalisin piirikunnassa ISIS oli tekijänä 20/35 välikohtauksessa. Näistä 12 tapahtui pohjoisessa Azimin kunnassa, 4 itäisessä Mansouriyan kunnassa ja 4 eteläisessä Hibhibin kunnassa. Iskuista ainakin 4 kohdistui Irakin armeijaa ja muita turvallisuusjoukkoja vastaan, 4 poliisia vastaan, 3 Liwa Nida' Diyala -militiaa vastaan ja 3 siviilejä vastaan. ISISin taistelijat esimerkiksi surmasivat kolme maanviljelijää Azimin kunnan Um Al Hawallyn kylässä 16.5.2022.[[41]](#footnote-41) ISIS on aiheuttanut tuhoja myös viljelyksille ja infrastruktuurille. Esimerkiksi toukokuussa 2021 ISISin taistelijat tuhosivat 15 sähkömuuntajaa ja maanviljelykseen tarkoitetun vesipumpun Azimin kunnassa lähellä Diyalan ja Salah al-Dinin läänien välistä rajaa.[[42]](#footnote-42)

**3. Mikä on piirikunnan turvallisuustilanne?**

Edellä olevissa kappaleissa on käsitelty esimerkiksi joitakin shiiamilitioihin sekä ISISiin liittyviä välikohtauksia. Humanitaaristen toimijoiden muodostaman Protection Clusterin Irakissa eri alueilla tehtyjen ns. avaininformanttien haastattelujen perusteella[[43]](#footnote-43) sen helmikuussa 2021 ilmestyneessä raportissa arvioitiin, että Irakissa oli 22 piirikuntaa, jotka olivat joko turvattomia tai hyvin turvattomia. Tällaisia olivat Diyalan läänissä Khanaqinin, Khalisin ja Baquban piirikunnat. Raportissa ei eritellä, koettiinko Khalis turvattomaksi tai hyvin turvattomaksi. Raportin perusteella Diyalan läänin Khalis, Muqdadiya ja Baquba kuuluivat niihin Irakin 25 piirikuntaan, joista raportoitiin jatkuvaa konfliktia ja sosiaalisia jännitteitä.[[44]](#footnote-44)

* Vuosien 2019–2022 turvallisuusvälikohtauksista

ACLED-tietokantaan listattujen turvallisuusvälikohtauksien (kategorioina räjähdykset ja etäiskut, taistelut, väkivalta siviilejä vastaan) perusteella Diyalan läänissä on ollut viime vuosina välikohtauksia seuraavasti: 2019 (372 välikohtausta), 2020 (430), 2021 (410), tammi-kesäkuu 2022 (127). Vaikka koko Diyalan läänissä välikohtaukset ovat selvästi vähentyneet tämän vuoden ensimmäisen vuosipuoliskon perusteella, Khalisin piirikunnassa välikohtausten määrä on noussut 2019–2021, ja nousua näyttäisi hieman olevan myös tänä vuonna: 2019 (25 välikohtausta), 2020 (48), 2021 (65), tammi-kesäkuu 2022 (35). Khalisin piirikunnassa välikohtausten määrä on noussut jatkuvasti suhteessa muissa Diyalan läänin piirikunnissa tapahtuneiden välikohtausten kokonaismäärään. Kun Khalisin piirikunnassa oli 0,67 % koko Diyalan läänin turvallisuusvälikohtauksista vuonna 2019, on luku muuttunut myöhemmin seuraavasti: 2020 (1,11 %), 2021 (1,58 %), tammi-kesäkuu 2022 (2,75 %).[[45]](#footnote-45)

* Turvallisuusvälikohtausten jakautuminen Khalisin piirikunnan sisällä vuonna 2022

Tammi-kesäkuussa 2022 Khalisin piirikunnassa oli 35 turvallisuusvälikohtausta (kategorioina räjähdykset ja etäiskut, taistelut, väkivalta siviilejä vastaan). Välikohtauksista 21 tapahtui Khalisin piirikunnan pohjoisessa Azimin (Azeem, Atheem) kunnassa[[46]](#footnote-46). Turvallisuusvälikohtauksista 18 jakautui Mansouriyan kuntaan[[47]](#footnote-47) (7 välikohtausta), Khalisin kuntaan[[48]](#footnote-48) kaupunkeineen (2) sekä Hibhibin kuntaan[[49]](#footnote-49) (5).[[50]](#footnote-50)

* Maastossa olevat räjähteet

Khalisin piirikunnassa on räjähteitä maastossa. Kolme lasta haavoittui 14.11.2021 Shakhan kylässä itsevalmisteisen pommin (IED) räjähdyksessä.[[51]](#footnote-51)

**4. Millaiset ovat piirikunnan paluuolosuhteet? Onko piirikunnassa raportoitu paluiden estämisiä?**

* Pako Khalisin piirikunnasta

Ihmisiä on paennut ajoittain Khalisin piirikunnan eri alueilta väkivaltaisuuksien vuoksi. USAIDin mukaan noin 560 ihmistä pakeni Khalisin ja sen kaakkoispuolella sijaitsevasta Baquban piirikunnasta heinä-syyskuussa 2021 ISISin hyökkäysten vuoksi.[[52]](#footnote-52) ACLED-tietokannassa olevien uutisten mukaan kahdeksan perhettä pakeni 5.7.2021 Khalisin piirikunnan Abu Bakerin kylästä turvallisuusriskien sekä veden- ja sähkönjakelun puutteiden vuoksi.[[53]](#footnote-53) Azimin kunnassa siviilejä pakeni ISISin jatkuvan uhan vuoksi 25.7.2021 Albu Dulun kylästä[[54]](#footnote-54) sekä samaan aikaan 4 perhettä Albu Sakhulin kylästä[[55]](#footnote-55) ja 4 perhettä Albu Bakrin kylästä[[56]](#footnote-56).

* Khalisin piirikunnasta kotoisin olevat ja Khalisin piirikunnassa oleskelevat, maan sisäisesti siirtymään joutuneet henkilöt (IDP[[57]](#footnote-57))

Kansainvälisen siirtolaisuusjärjestön (IOM) helmikuussa 2022 ilmestyneen raportin mukaan Diyalan läänin Baquban piirikunnassa olevista, maan sisäisesti siirtymään joutuneiden henkilöiden muodostamista 3 127 kotitaloudesta noin 9 % oli kotoisin Khalisin piirikunnasta[[58]](#footnote-58). Salah al-Dinin läänin Tuz Khurmatun piirikunnassa olevista noin 3 401 IDP:iden kotitaloudesta noin 2 % oli kotoisin Khalisin piirikunnasta[[59]](#footnote-59).[[60]](#footnote-60) IOM arvioi Khalisin piirikunnasta kotoisin olevia kotitalouksia oleskelevan myös Erbilin läänin Erbilin piirikunnassa (kartassa haarukka 1-295 kotitaloutta), Kirkukin läänin Kirkukin piirikunnassa (173-533), Suleimanian läänin Kalarin piirikunnassa (29-70) ja Suleimanian läänin Suleimanian piirikunnassa (79-215).[[61]](#footnote-61)

YK:n humanitaarisen avun koordinaatioyksikön (OCHA) maaliskuussa 2022 ilmestyneen raportin mukaan 13 851 Khalisin piirikunnasta kotoisin olevaa ihmistä oli joutunut pakoon kotialueiltaan. Heistä noin 90 % oli palannut, ja maan sisäisesti siirtymään joutuneina oli edelleen 1 431 ihmistä. Vain kolme heistä asui IDP-leireillä, muut asuivat leirien ulkopuolella.[[62]](#footnote-62)

* Paluusta Khalisin piirikuntaan

UNHCR:n tammikuussa 2021 julkaiseman ohjeen mukaan Khalisin piirikunnan “Al-Udhim” -nimisen kunnan[[63]](#footnote-63) pohjoispuolella sijaitseviin kyliin pääsyyn tarvitaan takaaja (sponsor).[[64]](#footnote-64) Irakilaisen REACH-järjestön kesä-elokuussa 2021 tekemän tutkimuksen perusteella arvioitiin, että Khalisiin[[65]](#footnote-65) palanneista noin 36 % ei aikonut jäädä alueelle.[[66]](#footnote-66) OCHAn maaliskuussa 2022 julkaiseman tutkimuksen mukaan Irakissa akuutin avun tarpeessa olevien paluumuuttajien suurimmat keskittymät olivat Anbarin läänin Fallujassa, Diyalan läänin Khalisissa ja Nineven läänin Sinjarissa.[[67]](#footnote-67)

* Olosuhteet Khalisin piirikunnassa

Tanskan pakolaisneuvoston (DRC) raportissa heinäkuulta 2021 kerrotaan, että Khalisin piirikunnan vaikeiden elinolojen taustalla on konfliktia edeltävän elinkeinorakenteen vaurioituminen. Maanviljelys on perinteisesti ollut tärkeä Diyalan läänin talouden sektori, ja 90 % läänin väestöstä oli aikaisemmin riippuvaista maatilojen tuotteista. Nykyään, vaikka läänissä on runsaasti luonnonvaroja, Diyalan läänin taloudellinen kehitys kituu vuosia kestäneen konfliktin, puutteellisen infrastruktuurin, rajoitettujen investointien ja pääsääntöisesti alikoulutetun työvoiman vuoksi. Pääsy markkinoiden piiriin ja tulonhankintamahdollisuudet maaseudun kylissä ovat DRC:n mukaan hyvin vähäiset.[[68]](#footnote-68)

Humanitaariset toimijat kertoivat vuonna 2018 ilmestyneessä raportissaan, että humanitaarinen- ja kehitysapu oli ollut vähäistä Diyalan läänin Khalisin, Muqdadiyan ja Baldroozin alueilla.[[69]](#footnote-69) OCHA kertoi maaliskuussa 2022 ilmestyneessä raportissaan, että Khalisin piirikunnassa oli merkittävää avun puutetta vuonna 2021. Piirikunnassa on paljon enemmän avuntarvitsijoita kuin mitä kyettiin tavoittamaan. Tämä johtui pitkälti humanitaaristen toimijoiden budjettivajeesta.[[70]](#footnote-70) OCHAn mukaan Khalisin piirikunnassa on merkittäviä terveyteen/ terveydenhuoltoon liittyviä ongelmia (large health gaps).[[71]](#footnote-71)

OCHAn maaliskuussa 2022 ilmestyneen raportin mukaan Khalisin piirikunnassa oli 50 803 avuntarvitsijaa, joista 23 217 tarvitsi akuuttia apua. Kaikista avuntarvitsijoista noin 6 % oli katastrofaalisessa tilanteessa, 21 % erittäin vakavassa (extreme) tilanteessa ja 26 % vakavassa tilanteessa.[[72]](#footnote-72) Reachin heinäkuussa 2022 ilmestyneen, toimeentuloa Irakissa koskevan tutkimuksen mukaan Khalisin piirikunnan kotitalouksista noin 81-90 % on sellaisia, joilla ei ole varaa saada perustarpeitaan tyydytettyä.[[73]](#footnote-73)

Humanitaaristen toimijoiden muodostaman Global Shelter Clusterin interaktiivisen tilaston mukaan Khalisin piirikunnassa oli jälleenrakennettu 982 taloa kesäkuuhun 2021 mennessä, ja talojen jälleenrakennus oli tullut päätökseen.[[74]](#footnote-74) Khalisin piirikunnassa oli kesäkuussa 2021 mielenosoitus sähkönpuutetta vastaan. Mielenosoittajien mukaan sähköä tuli vain 4-6 tunnin ajan päivittäin.[[75]](#footnote-75)

Humanitaaristen toimijoiden muodostama WASH Severity Classification (WSC) -projekti totesi syyskuussa 2021, että vesi-, sanitaatio- ja hygieniaolosuhteet olivat Irakin paikkakunnista kriittisimmällä tasolla (critical) Nineven läänin Baajin, Hatran ja Sinjarin piirikunnissa. Toiseksi huonoimmalla tasolla (crisis) oli viisi piirikuntaa: Basran läänin Basra ja Zubair sekä Diyalan läänin Khalis, Muqdadiya ja Baquba.[[76]](#footnote-76) Kuivuusongelmien vuoksi Khalisin piirikunnassa noin 21 % kotitalouksista sai juomavetensä sellaisesta järjestelmästä, joka oli korjaustarpeessa (unimproved water source). Varsinkin Muqdadiyan ja Khalisin piirikunnissa on avoimia kanavia, joissa olevaa jätevettä (black water) ei saada pumpattua pois veden puutteen vuoksi. Näillä alueilla on vakavaa puutetta jätevesihuollosta, ja asuinalueiden lähistöllä maastossa olevat jätevesikertymät aiheuttavat terveysongelmia.[[77]](#footnote-77)

Irakin vesiasioiden ministeriö[[78]](#footnote-78) ilmoitti tammikuussa 2022, että Khalisin pumppuvoimalaitoksen jälleenrakentaminen eteni. Kyseessä on suurin Tigris-joesta Diyalan lääniin juoma- ja kasteluvettä ammentava laitos. Laitoksen jälleenrakennuksen arvioitiin valmistuvan parin kuukauden sisällä.[[79]](#footnote-79) Irakin parlamentin alaisen ihmisoikeuselimen IHCHR:n Diyalan läänin toimisto on tarkkaillut väestön oikeuksia päivittäisen veden saantiin. Toimiston edustajat vierailivat koko Khalisin piirikuntaa palvelevalla Khalisin pumppuvoimalaitoksella huhtikuussa 2022. IHCHR:n edustajat havaitsivat ja raportoivat useita puutteita, mukaan lukien generaattorien toimimattomuutta ja laitosta valvovan henkilökunnan puutetta.[[80]](#footnote-80)

Reachin huhtikuussa 2022 ilmestyneessä raportissa olevassa kartassa Khalisin piirikunta luokitellaan alueeksi, jossa 31–60 % kotitalouksista on sellaisia, joissa on ainakin yksi kouluikäinen lapsi, joka ei käy koulua säännöllisesti.[[81]](#footnote-81)

Protection Clusterin lokakuussa 2021 ilmestyneen raportin mukaan siviiliasioita hoitavat virastot olivat vain osittain toiminnassa Diyalan läänin Muqdadiyassa, Baqubassa ja Khalisissa.[[82]](#footnote-82) Khalisin piirikunta on melko heimovaltainen, ja vuonna 2018 tehdyn tutkimuksen mukaan 68 % haastatelluista luottaisi ensisijaisesti heimoon (heimopäällikkö, heimo-oikeus) rikos- tai riita-asiassa.[[83]](#footnote-83)

OCHAn maaliskuussa 2022 ilmestyneen raportin mukaan humanitaaristen toimijoiden pääsy Khalisin piirikuntaan on helpottunut.[[84]](#footnote-84) Toisaalta humanitaariset toimijat kykenivät tavoittamaan alle 50 % sellaisista Khalisin piirikunnan asukkaista, joille apua oli tarkoitus antaa.[[85]](#footnote-85) OCHAn mukaan Khalisin piirikuntaan päästäkseen humanitaariset toimijat tarvitsivat toukokuussa 2022 seitsemän eri lupaa hallinnon ja turvallisuusjoukkojen/ Hashd al-Shaabin eri toimijoilta.[[86]](#footnote-86)

Reachin heinäkuussa 2022 ilmestyneen, toimeentuloa Irakissa koskevan tutkimuksen mukaan Khalisin piirikunnan kotitalouksista 60 % on sellaisia, joissa on ainakin yksi aikuinen työtön työnhakija. Irakin muista piirikunnista vain Sinjarin piirikunnassa on korkeampi prosentti (72 %).[[87]](#footnote-87)

Khalisin kaupungissa Sanad, Social Inquiry & UNDP:n vuoden 2018 tutkimusta varten haastatellut kokivat suurimmiksi turvallisuusuhkiksi toimeentulon ja työttömyyden (47 % vastaajista), murhan (20 %), ISISin ja ”uudet nukkuvat solut[[88]](#footnote-88)” (17 %), sieppauksen ja katoamisen (15 %).[[89]](#footnote-89)

Vuonna 2018 tehdyn tutkimuksen mukaan Khalisin kaupungin sunniarabit toivat esiin selvästi shiialaisia naapureitaan enemmän, että palveluita ja jälleenrakennusta ei ollut tasa-arvoisesti saatavilla eri yhteisöissä. Koskien jokapäiväistä turvallisuudentunnetta, 64 % sunniarabeista koki liikkumisen Khalisin kaupungissa epämukavaksi (uncomfortable), kun taas shiiojen kohdalla luku oli 20 %. Naiset kokivat liikkumisen Khalisin kaupungissa selvästi epämukavammaksi kuin miehet. Sunniarabit kokivat liikkumisen hankalaksi myös Hibhibin kaupungissa ja kunnassa[[90]](#footnote-90) sekä matkustettaessa Hibhibistä Khalisin kaupunkiin, koska tarkastuspisteillä oli häirintää, ja koska alueella oli pelko hyökkäyksistä, poliittisesta väkivallasta, sieppauksista ja surmista. Sekä shiiat että sunnit kertoivat, että maaseutualueilla on puutteelliset turvatoimet, ja että useisiin sunnikyliin ei pääse, koska laajempi yhteisö koki niiden asukkaat uhkana. Tutkimuksessa haastatellut ihmiset kokivat, että sovinnonteko Khalisin kaupungin shiiaenemmistön ja ympäröivien kuntien sunnienemmistön välillä olisi tarpeellista, jotta yhteisöt voisivat lähentyä taas keskenään. Sovinnontekoa on yritetty aikaisemminkin, mutta se on kaatunut heimojen erimielisyyksiin.[[91]](#footnote-91)

## Lähteet

ACLED – Armed Conflict Location & Event Data [päiväämätön] Data > Data Export Tool. <https://acleddata.com/data-export-tool/> (käyty 26.7.2022)

CBS News 6.10.2015. *Attacks in Iraq kill 56 people; ISIS claims responsibility*. <https://www.cbsnews.com/news/attacks-in-northern-iraq-and-baghdad-kill-56-people-isis-claims-responsibility/> (käyty 27.7.2022)

CJTF-OIR – Combined Joint Task Force, Operation Inherent Resolve 5.8.2020. *Defeating Daesh Highlights of the Week*. <https://www.inherentresolve.mil/Portals/14/Documents/Coalition%20Highlights/2020/08.%20August/CJTF-OIR%20Press%20Release-20200805-01-Defeating%20Daesh_Highlights.pdf?ver=2020-08-14-024148-147> (käyty 28.7.2022)

DRC – Danish Refugee Council 7/2021. *Sustainable livelihoods and economic recovery. Value chain assessment, Al-Khalis district, Diyala Governorate*. <https://assessments.hpc.tools/assessment/45e2e599-cb87-4c9f-81be-5d761f5f8682>

EASO – European Asylum Support Office

3/2019. Iraq – Security situation. <https://www.easo.europa.eu/sites/default/files/publications/EASO-COI-Report-Iraq-Security-situation.pdf> (käyty 26.7.2022)

2/2019. *Iraq – Security situation (supplement) - Iraq Body Count – civilian deaths 2012, 2017–2018*. <https://www.easo.europa.eu/sites/default/files/publications/EASO-COI-Iraq-security-situation-IBC-civilian-deaths.pdf> (käyty 26.7.2022)

EPIC – The Enabling Peace in Iraq Center

24.3.2022. *ISHM for March 17 - March 24, 2022*. <https://enablingpeace.org/ishm345/> (käyty 28.7.2022)

18.11.2021. *ISHM: November 11 – November 18, 2021*. <https://enablingpeace.org/ishm329/> (käyty 27.7.2022)

EUAA – The European Union Agency for Asylum 1/2022. *Iraq. Security situation*. <https://coi.euaa.europa.eu/administration/easo/PLib/2022_02_EUAA_COI_Report_Iraq_Security_situation.pdf> (käyty 27.7.2022)

Global Shelter Cluster 20.6.2021. *Iraq War Damaged Shelter Rehabilitation Interactive Dashboard*. <https://sheltercluster.org/iraq/pages/iraq-war-damaged-shelter-rehabilitation-interactive-dashboard> (käyty 27.7.2022)

IHCHR – Iraqi High Commission For Human Rights 20.4.2022. Järjestön arabiankielisten FB-sivujen päivitys, osoitteessa <https://www.facebook.com/ihchr> (käyty 28.7.2022)

iMMAP & OCHA 5.12.2021. *Iraq: Al-Khalis District Reference Map 2020 (15 July 2020).* <https://reliefweb.int/map/iraq/iraq-al-khalis-district-reference-map-2020-15-july-2020> (käyty 26.7.2022)

INA – Iraqi News Agency 8.1.2022 Al-Hamdani sets the date for completing the largest water pumping station in Diyala. <https://ina.iq/eng/16650-al-hamdani-sets-the-date-for-completing-the-largest-water-pumping-station-in-diyala.html> (käyty 27.7.2022)

IOM – International Organization for Migration 2/2022. *Protracted displacement in Iraq: District of displacement profiles.* <https://iraqdtm.iom.int/files/DurableSolutions/202222793631_iom_DTM_District_of_Displacement_Profiles.pdf> (käyty 27.7.2022)

Iraq News Gazette 3.9.2021. *The Mayor of Al-Khalis in Diyala withdraws from running for the elections to support another candidate*. <https://www.iraqnewsgazette.com/the-mayor-of-al-khalis-in-diyala-withdraws-from-running-for-the-elections-to-support-another-candidate/> (käyty 26.7.2022)

ISW – Institute for the Study of War/ Dury-Agri, Jessa Rose, Kassim, Omer & Martin, Patrick 12/2017. *Iraqi Security Forces and Popular Mobilization Forces: Orders of Battle*. <https://www.understandingwar.org/sites/default/files/Iraq%20-%20ISF%20PMF%20Orders%20of%20Battle_0_0.pdf> (käyty 24.11.2021)

Kagan, Kimberly 2010. *The Surge: A Military History*. Encounter Books.

Knights, Michael 8/2019. *Iran's Expanding Militia Army in Iraq: The New Special Groups.* CTC Sentinel. August 2019, Volume 12, Issue 7. <https://ctc.westpoint.edu/irans-expanding-militia-army-iraq-new-special-groups/> (käyty 26.7.2022)

Knights, Michael & Mello, Alex 10/2016. *Losing Mosul, Regenerating in Diyala: How the Islamic State Could Exploit Iraq’s Sectarian Tinderbox*. s. 1-7. CTC Sentinel, October 2016, Volume 9, Issue 10. <https://ctc.westpoint.edu/wp-content/uploads/2016/10/CTC-SENTINEL_Vol9Iss109.pdf> (käyty 29.7.2022)

Knights, Michael, Al-Tamimi, Aymenn & Malik, Hamdi 1.3.2020. *Honored, Not Contained: The Future of Iraq's Popular Mobilization Forces*. Washington Institute for Near East Policy. <https://www.washingtoninstitute.org/policy-analysis/honored-not-contained-future-iraqs-popular-mobilization-forces> (käyty 26.7.2022)

Mehr News Agency/ Morteza Ahmadi Al Hashem 7.11.2021. *Iraq’s PMU thwarts ISIL attack on Nineveh prov*. <https://en.mehrnews.com/news/180450/Iraq-s-PMU-thwarts-ISIL-attack-on-Nineveh-prov> (käyty 27.7.2022)

The New York Times/ Arango, Tim 15.7.2017. *Iran Dominates in Iraq After U.S. ‘Handed the Country Over’*. <https://www.nytimes.com/2017/07/15/world/middleeast/iran-iraq-iranian-power.html> (käyty 29.7.2022)

NINA - National Iraqi News Agency 24.6.2021. *A Govt Source Warns Of A Mass Exodus To Border Villages Between Diyala And Salah al-Din*. <https://www.ninanews.com/Website/News/Details?key=911758> (käyty 26.7.2022)

OCHA – United Nations Office for the Coordination of Humanitarian Affairs

26.6.2022. *Iraq: District-level access authorization requirements (May 2022).* <https://www.ecoi.net/en/file/local/2074841/20220626_access_authorization_map.pdf> (käyty 27.7.2022)

3/2022a. *Iraq. Humanitarian Needs Overview 2022*. <https://www.ecoi.net/en/file/local/2070137/iraq_humanitarian_needs_overview_2022_-_issued_27_march_0.pdf> (käyty 28.7.2022)

3/2022b. *Iraq. Humanitarian Response Plan*. <https://www.ecoi.net/en/file/local/2070138/iraq_humanitarian_response_plan_2022_-_issued_27_march.pdf> (käyty 28.7.2022)

Protection Cluster

10/2021. *Protection Analysis Report. Right to identity and civil documentation.* <https://www.globalprotectioncluster.org/wp-content/uploads/Protection-Analysis-Civil-documentation-.pdf> (käyty 27.7.2022)

2/2021. *Protection Monitoring System Report 1 February 2021*. <https://www.humanitarianresponse.info/sites/www.humanitarianresponse.info/files/documents/files/protection_monitoring_report_-_february_2021.pdf> (käyty 26.7.2022)

REACH – Rehabilitation, Education and Community Health

7/2022. *Livelihoods. Iraq.* *MCNA IX Key Findings Factsheet*. <https://reliefweb.int/report/iraq/livelihoods-mcna-ix-key-findings-factsheet-july-2022> (käyty 27.7.2022)

4/2022. *Education. MCNA IX Key Findings Factsheet*. <https://reliefweb.int/report/iraq/education-mcna-ix-key-findings-factsheet> (käyty 28.7.2022)

1/2022. *MCNA IX Brief. Multi-Cluster Needs Assessment January 2022.* <https://reliefweb.int/report/iraq/iraq-mcna-ix-brief-multi-cluster-needs-assessment-january-2022> (käyty 27.7.2022)

Sanad, Social Inquiry & UNDP 1.4.2018. *Conflict Fragility and Social Dynamics in Diyala Governorate*. <https://www.social-inquiry.org/reports-1/2019/1/30/conflict-fragility-and-social-dynamics-indiyala-governorate> (käyty 27.7.2022)

Skelton, Mac & Saleem, Zmkan Ali 2020*. Iraq's Political Marketplace at the Subnational Level: The Struggle for Power in Three Provinces.* CRP research at LSE. <http://eprints.lse.ac.uk/105184/3/Iraq_s_Political_Marketplace.pdf> (käyty 26.7.2022)

Al-Tamimi, Aymenn Jawad

7.9.2019. *Tribal Hashd of Diyala: Interview with Liwa Nida'.* <https://www.aymennjawad.org/2019/09/tribal-hashd-of-diyala-interview-with-liwa-nida> (käyty 26.7.2022)

2.4.2019. *The Arrest of Aws al-Khafaji: Looking at the Abu al-Fadl al-Abbas Forces*. <https://www.mideastcenter.org/post/the-arrest-of-aws-al-khafaji-looking-at-the-abu-al-fadl-al-abbas-forces> (käyty 26.7.2022)

31.10.2017. *Hashd Brigade Numbers Index*. <https://www.aymennjawad.org/2017/10/hashd-brigade-numbers-index> (käyty 27.7.2022)

TØM CΛT ­(@TomtheBasedCat)

27.10.2021. *Muqdadiyah district received reinforcements from Tamim tribal fighters…* [Twitter] <https://twitter.com/TomtheBasedCat/status/1453158713192329221?s=03> (käyty 28.7.2022)

TØM CΛT 10.6.2021. *3 rockets targeted Balad Airbase, launcher was found*… [Twitter] <https://twitter.com/TomtheBasedCat/status/1402759060936704001> (käyty 28.7.2022)

UNHCR 11.1.2021. *Iraq: Relevant Country of Origin Information to Assist with the Application of UNHCR's Country Guidance on Iraq: Ability of Persons Originating from Formerly ISIS-Held or Conflict-Affected Areas to Legally Access and Remain in Proposed Areas of Internal Relocation*. <https://www.refworld.org/docid/5ffc243b4.html> (käyty 27.7.2022)

USAID 22.12.2021. *Iraq – Complex Emergency*. <https://www.ecoi.net/en/file/local/2065827/2021-12-22_USG_Iraq_Complex_Emergency_Fact_Sheet_1.pdf> (käyty 27.7.2022)

Witty, David M. 29.6.2021. *In Iraq, protesters in Khalis district of Diyala Province denounce the lack of electricity*… [Twitter] <https://twitter.com/DavidMWitty1/status/1409905402502959104> (käyty 28.7.2022)

WSC – WASH Severity Classification 9/2021. *Overview. Iraq*. <https://reliefweb.int/report/iraq/iraq-wash-severity-classification-september-2021> (käyty 27.7.2022)

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. EASO 2/2019, s. 15. [↑](#footnote-ref-1)
2. Kagan 2010, alaviite 561. [↑](#footnote-ref-2)
3. CBS News 6.10.2015; Sanad, Social Inquiry & UNDP 1.4.2018, s. 8–9, 39. [↑](#footnote-ref-3)
4. Sanad, Social Inquiry & UNDP 1.4.2018, s. 8–9, 39. [↑](#footnote-ref-4)
5. London School of Economics. [↑](#footnote-ref-5)
6. Skelton & Saalem 2020, s. 18–19, 21. [↑](#footnote-ref-6)
7. Skelton & Saalem 2020, s. 19, 21–22. [↑](#footnote-ref-7)
8. Knights, Al-Tamimi & Malik 1.3.2020, s. 70. [↑](#footnote-ref-8)
9. The New York Times/ Arango 15.7.2017. [↑](#footnote-ref-9)
10. NINA 3.9.2021. [↑](#footnote-ref-10)
11. Knights 8/2019, s. 5, EASO 3/2019, s. 88. [↑](#footnote-ref-11)
12. ACLED-tietokannassa oleva, 26.4.2021 päivätty uutinen. *On 26 April 2021, IS militants attempted to attack checkpoints near Albu Bakr village…*  [↑](#footnote-ref-12)
13. Al-Tamimi, Aymenn Jawad 2.4.2019. [↑](#footnote-ref-13)
14. Mehr News Agency/ Morteza Ahmadi Al Hashem 7.11.2021. [↑](#footnote-ref-14)
15. ACLED-tietokannassa oleva, 15.6.2022 päivätty uutinen. *Property destruction: On 15 June 2022, the Popular Mobilization Forces 22nd Brigade*…; 22. prikaatin kytköksistä Badrin organisaation esim. Al-Tamimi 31.10.2017. [↑](#footnote-ref-15)
16. ACLED-tietokannassa oleva, 15.6.2022 päivätty uutinen. *Defusal: On 15 June 2022, the Popular Mobilization Forces 16th Brigade (Turkmen Brigades and Badr Organization) discovered…* [↑](#footnote-ref-16)
17. TØM CΛT 10.6.2021. [↑](#footnote-ref-17)
18. EPIC 24.3.2022. [↑](#footnote-ref-18)
19. ACLED-tietokannassa oleva, 18.3.2022 päivätty uutinen. *Security measures: On 18 March 2022, Iraqi police forces imposed new security measures…* [↑](#footnote-ref-19)
20. Knights & Mello 10/2016, s. 3 [↑](#footnote-ref-20)
21. CBS News 6.10.2015. [↑](#footnote-ref-21)
22. CJTF-OIR 5.8.2020, s. 6. [↑](#footnote-ref-22)
23. ISW – Institute for the Study of War/ Dury-Agri, Kassim & Martin 12/2017. [↑](#footnote-ref-23)
24. ACLED-tietokannassa oleva, 7.8.2021 päivätty uutinen. *On 7 August 2021, the 2nd Brigade of the 1st Division of the Iraqi armed forces shelled IS…* [↑](#footnote-ref-24)
25. ACLED-tietokannassa oleva, 12.9.2021 päivätty uutinen*. On 12 September 2021, IS militants attacked an Iraqi Army checkpoint with light and medium weapons…* [↑](#footnote-ref-25)
26. ACLED-tietokannassa oleva, 2.2.2022 päivätty uutinen. *On 2 February 2022, Iraqi airstrikes killed 7 unidentified militants in in district in Diyala….* [↑](#footnote-ref-26)
27. ACLED-tietokannassa oleva, 23.4.2022 päivätty uutinen. *On 23 April 2022, the Iraqi Air Force and Popular Mobilization Forces artillery targeted…*  [↑](#footnote-ref-27)
28. ACLED-tietokannassa oleva, 25.1.2022 päivätty uutinen. *On 25 January 2022, a joint force from the Counter-Terrorism Service and Rapid Reaction Force clashed…* [↑](#footnote-ref-28)
29. ACLED-tietokannassa oleva, 25.1.2022 päivätty uutinen. *Security measures: On 5 June 2022, overnight IS militants attacked and damaged a thermal camera*… [↑](#footnote-ref-29)
30. Knights 8/2019, EASO 3/2019. [↑](#footnote-ref-30)
31. Engl. The Diyala Call Brigade. [↑](#footnote-ref-31)
32. Tämä lienee Khalisin piirikunnan Mansouriyan kunnassa sijaitseva Sharween. [↑](#footnote-ref-32)
33. Udhaim sijaitsee Khalisin piirikunnan Azimin kunnassa. [↑](#footnote-ref-33)
34. Al-Tamimi, Aymenn Jawad 7.9.2019. [↑](#footnote-ref-34)
35. ACLED-tietokannassa oleva, 31.12.2021 päivätty uutinen. *On 31 December 2021, IS militants ambushed the Nidaa Diyala Brigade…* [↑](#footnote-ref-35)
36. ACLED-tietokannassa oleva, 25.5.2022 päivätty uutinen. *On 25 May 2022, overnight IS militants attacked the Liwaa Nidaa Diyala Brigade…* [↑](#footnote-ref-36)
37. TØM CΛT 27.10.2021. [↑](#footnote-ref-37)
38. ACLED-tietokannassa oleva, 19.3.2021 päivätty uutinen. *On 19 March 2021, unknown tribal militants fired at a civilian residence in the Al Bayadir area…* [↑](#footnote-ref-38)
39. NINA 24.6.2021. [↑](#footnote-ref-39)
40. ACLED-tietokannassa oleva, 4.7.2021 päivätty uutinen. *On 4 July 2021, overnight IS militants attacked Saif Saad and Qalla village…* [↑](#footnote-ref-40)
41. ACLED, muun muassa 16.5.2022 päivätty uutinen. *On 16 May 2022, IS militants attacked and killed 3 farmers in the outskirts…* [↑](#footnote-ref-41)
42. ACLED-tietokannassa oleva, 11.5.2021 päivätty uutinen. *Property destruction: On 11 May 2021, IS militants destroyed 15 electrical transformers…*  [↑](#footnote-ref-42)
43. Raportti käyttää termiä Key Informant – KI. [↑](#footnote-ref-43)
44. Protection Cluster Iraq 2/2021, s. 5, 8. [↑](#footnote-ref-44)
45. ACLED 2019- kesäkuu 2022. [↑](#footnote-ref-45)
46. Azimin kunta rajoittuu lännessä Salah al-Dinin läänin Duluyiahin, Daurin ja Samarran alueisiin sekä pohjoisessa Tuz Khurmatun piirikuntaan ja koillisessa Diyalan läänin Kifrin piirikuntaan. [↑](#footnote-ref-46)
47. Mansouriyan kunta rajoittuu myös Kifrin, Jalawlan ja Muqdadiyan piirikuntiin Diyalan läänissä. [↑](#footnote-ref-47)
48. Khalisin kunta rajoittuu Baquban piirikuntaan sekä Salah al-Dinin läänin Yathribin ja Dujailin alueisiin. [↑](#footnote-ref-48)
49. Hibhibin kunta rajoittuu Baquban piirikuntaan sekä Salah al-Dinin läänin Baladiin ja Bagdadin läänin Tarmiyan piirikuntiin. [↑](#footnote-ref-49)
50. ACLED sekä kartta iMMAP & OCHA 5.12.2021 [↑](#footnote-ref-50)
51. EPIC 18.11.2021. [↑](#footnote-ref-51)
52. USAID 22.12.2021, s. 3. [↑](#footnote-ref-52)
53. ACLED-tietokannassa oleva, 5.7.2021 päivätty uutinen. *Displacement: On 5 July 2021, eight families were displaced from Abu Baker village*… [↑](#footnote-ref-53)
54. ACLED-tietokannassa oleva, 25.7.2021 päivätty uutinen. *Displacement: Around 25 July 2021 (as reported), civilians were displaced from Albu Dulu village…*  [↑](#footnote-ref-54)
55. ACLED-tietokannassa oleva, 25.7.2021 päivätty uutinen. *Displacement: Around 25 July 2021 (as reported), 4 families were displaced from Albu Sakhul village*… [↑](#footnote-ref-55)
56. ACLED-tietokannassa oleva, 25.7.2021 päivätty uutinen. *Displacement: Around 25 July 2021 (as reported), 4 families were displaced from Albu Bakr village…* [↑](#footnote-ref-56)
57. Internally Displaced Person. [↑](#footnote-ref-57)
58. Tämä tarkoittaa noin 281 kotitaloutta. [↑](#footnote-ref-58)
59. Tämä tarkoittaa noin 68 kotitaloutta. [↑](#footnote-ref-59)
60. IOM 2/2022, s. 23, 47. [↑](#footnote-ref-60)
61. IOM 2/2022, kartat sivuilla 26, 29, 50, 53. [↑](#footnote-ref-61)
62. OCHA 3/2022a, s. 26. [↑](#footnote-ref-62)
63. Tämä tarkoittanee Azimin kuntaa, Udhaimin ja Azimin ollessa saman termin eri translitterointeja. [↑](#footnote-ref-63)
64. UNHCR 11.1.2021, s. 2, alaviite 6. [↑](#footnote-ref-64)
65. Raportissa ei mainita tarkoitetaanko Khalisin piirikuntaa kokonaisuudessaan. [↑](#footnote-ref-65)
66. REACH 1/2022, s. 2. [↑](#footnote-ref-66)
67. OCHA 3/2022a, s. 141, alaviite 269. [↑](#footnote-ref-67)
68. Danish Refugee Council 7/2021, s. 9–10. [↑](#footnote-ref-68)
69. Sanad, Social Inquiry & UNDP 1.4.2018, s. 95. [↑](#footnote-ref-69)
70. OCHA 3/2022b, s. 42, 77. [↑](#footnote-ref-70)
71. OCHA 3/2022b, s. 81. [↑](#footnote-ref-71)
72. OCHA 3/2022a, s. 128. [↑](#footnote-ref-72)
73. REACH 7/2022, kartta sivulla 2. [↑](#footnote-ref-73)
74. Global Shelter Cluster 20.6.2021, lainattu raportissa EUAA 1/2022, s. 142. [↑](#footnote-ref-74)
75. Witty 29.6.2021. [↑](#footnote-ref-75)
76. WSC 9/2021, etusivulla oleva kartta. [↑](#footnote-ref-76)
77. WSC 9/2021. [↑](#footnote-ref-77)
78. Engl. Ministry Of Water Resources (MoWR). [↑](#footnote-ref-78)
79. INA 8.1.2022. [↑](#footnote-ref-79)
80. IHCHR 20.4.2022. [↑](#footnote-ref-80)
81. Reach 4/2022, s. 2. [↑](#footnote-ref-81)
82. Protection Cluster 10/2021, s. 6. [↑](#footnote-ref-82)
83. Sanad, Social Inquiry & UNDP 1.4.2018, s. 42, 98–99. [↑](#footnote-ref-83)
84. OCHA 3/2022b, S. 126, alaviite 20. [↑](#footnote-ref-84)
85. OCHA 3/2022b, S. 41. [↑](#footnote-ref-85)
86. OCHA luettelee seuraavat luvat: NOC National Letter, Gov Operation Command Written Authorization, Governor’s Office Letter, ISF Commander Unwritten Authorization, Mayor Coordination, Mukhtar(s) Coordination, PMF Commander Unwritten Authorization. (OCHA 26.6.2022, s. 9) [↑](#footnote-ref-86)
87. REACH 7/2022, s. 1. [↑](#footnote-ref-87)
88. Tätä ei raportissa täsmennetä. [↑](#footnote-ref-88)
89. Sanad, Social Inquiry & UNDP 1.4.2018, s. 100–101. [↑](#footnote-ref-89)
90. Hibhibin historiasta mainittakoon, että ISISiä edeltänyt al-Qaida johti 2006 Diyalan lääniin keskittynyttä toimintaansa Hibhibin kunnasta käsin, eli Hibhib oli käytännössä al-Qaidan Irakin päämaja. Yhdysvaltain armeijan ja Irakin joukkojen operaatiot aseellisia ryhmiä vastaan 2007 kohdistuivat Diyalan läänissä Khalisin, Muqdadiyan, Baladroozin ja Baquban alueille. Näihin aikoihin Khalisin piirikunnassa turvallisuusjoukot ottivat sunneja kohteekseen ja alueen sunnien ja shiiojen välillä oli väkivaltaisuuksia. Osa sunneista osallistui al-Qaidan vastaiseen kamppailuun. Hibhibin alueen sunnit valittivat vuonna 2018, että vuosina 2006–2007 tuhoutunutta infrastruktuuria ei ollut vieläkään korjattu. (Sanad, Social Inquiry & UNDP 1.4.2018, s. 20, 37–38) [↑](#footnote-ref-90)
91. Sanad, Social Inquiry & UNDP 1.4.2018, s. 8–9, 38, 43, 46–7. Khalisin piirikunnassa on koettu ISIS-konfliktia ja siihen liittyvää pakoa vuodesta 2013 lähtien. (Danish Refugee Council 7/2021, s. 9). ISIS valtasi Khalisin piirikunnassa maaseutua, mutta ei Khalisin kaupunkia. ISISin eteneminen pysäytettiin Udhaimin alueella elokuussa 2014. Khalisin piirikunnan tiet ja muu infrastruktuuri sekä yksityisomaisuus kärsivät merkittäviä vaurioita ISIS-konfliktin vuoksi. (Sanad, Social Inquiry & UNDP 1.4.2018, s. s. 22–23, 37–38). Irakin armeijan 5. divisioona varmisti Khalisin piirikunnan turvallisuuden. (Knights & Mello 10/2016, s. 3) [↑](#footnote-ref-91)